KLASA: P-307/23

URBROJ: 711-02-01/01-2024-07

Zagreb, 25. ožujka 2024.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Sanje Sudar, OIB:** **………….,** **direktorice trgovačkog društva Terra Slavonica d.o.o. do 2. studenoga 2022.**, pokrenutom po službenoj dužnosti na radnom sastanku 16. studenoga 2023.g. pod brojem: 711-I-2495-P-307/23-04-19, na 45. sjednici održanoj 25. ožujka 2024.g., donosi sljedeću

**ODLUKU**

1. **Obveznica Sanja Sudar, direktorica trgovačkog društva Terra Slavonica d.o.o. do 2. studenoga 2022., propustom da** **u roku od 30 dana po prestanku obnašanja navedene dužnosti podnese imovinsku karticu, počinila je povredu članka 10. stavka 2. ZSSI-a.**
2. **Za povrede ZSSI-a iz točke I. izreke, obveznici se izriče opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznica Sanja Sudar nije u roku od 30 dana podnijela imovinsku karticu po prestanku obnašanja dužnosti direktorice trgovačkog društva Terra Slavonica d.o.o.te je na stručnom radnom sastanku dana 16. studenoga 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a.

Povjerenstvo je obavijest o postojanju pretpostavki za pokretanje postupka dostavilo obveznici 29. studenoga 2023. te se obveznica na utvrđenja iste očitovala u roku od 15 dana od dostave obavijesti.

Obveznica navodi kako je dana 15. studenoga 2023. zaprimila informativnu obavijest kojom ju se obavještava da nije podnijela imovinsku karticu. Ističe kako je dana 2. studenoga 2022. prestala obnašati dužnost direktorice trgovačkog društva Terra Slavonica d.o.o., jer se zaposlila u privatnoj tvrtki te navodi da je Anu Blatančić, novoimenovanu direktoricu trgovačkog društva Terra Slavonica d.o.o., uputila o obvezi podnošenja imovinske kartice, ali da nije imala saznanja da bi u 2022. godini treba podnijeti još jednu imovinsku karticu, pored one koju je već bila podnijela u toj godini. Ističe kako nakon prestanka mandata nije imala pristup službenoj mail adresi na koju bi mogle pristizati obavijesti Povjerenstva, ali da je odmah po saznanju, odnosno primitku informativne obavijesti kontaktirala Povjerenstvo te 26. studenoga 2023. podnijela imovinsku karticu. Obveznica se ispričava zbog nastalog propusta te moli da se sve navedene činjenice imaju u vidu prilikom donošenja odluke.

Povjerenstvo je uvidom u Registar obveznika utvrdilo kako je Sanja Sudar obnašala dužnost direktorice trgovačkog društva Terra Slavonica d.o.o. do 2. studenoga 2022.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu u roku od 30 dana po prestanku obnašanja navedene dužnosti, već je istu podnijela dana 26. studenoga 2023., dok je prethodno imovinsku karticu povodom stupanja na dužnost podnijela 12. svibnja 2022.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Obveznica je dužna upoznati se sa odredbama ZSSI-a koje je obvezuju povodom obnašanja dužnosti te podnositi imovinske kartice u rokovima propisanima odredbama ZSSI-a i tu svrhu poduzimati odgovarajuće radnje, kao što je kontaktiranje službi Povjerenstva radi ispunjenja obveze podnošenja imovinske kartice.

Slijedom navedenog, a budući da obveznica Sanja Sudar nije u roku od 30 dana po prestanku obnašanja dužnosti direktorice trgovačkog društva Terra Slavonica d.o.o. podnijela imovinsku karticu, ista je počinila povredu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se protiv obveznice do sada nije vodio postupak pred Povjerenstvom zbog moguće povrede ZSSI-a te da obveznica priznaje propust i da je u konačnici podnijela imovinsku karticu povodom prestanka obnašanja dužnosti. Stoga je Povjerenstvo primjerenim ocijenilo obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Sanja Sudar, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana